
Zákonná aplikácia informačno-technických prostriedkov v trestnom konaní
[bookmark: _Hlk187670847]Anotácia: V trestnom konaní možno informačno-technické prostriedky charakterizovať ako spravodajskými metódami využívané inštitúty, ktoré majú povahu osobitného dôkazného prostriedku ofenzívneho charakteru. Za dodržania všetkých zákonom stanovených podmienok aplikáciou týchto trestno–procesných inštitútov majú príslušné oprávnené subjekty možnosť špecifickým legitímnym spôsobom získavať informácie, ktoré sú dôležité pre trestné konanie.   

Úvod   
Pri dodržaní všetkých zákonom ustanovených podmienok a s využitím informačno-technických prostriedkov majú príslušné oprávnené štátne orgány možnosť získavať informácie dôležité pre trestné konanie. Vzhľadom na narastajúcu sofistikovanosť páchania trestnej činnosti by príslušné orgány bez použitia informačno-technických prostriedkov vo veľkej miere neboli schopné odhaľovať trestnú činnosť, zabezpečovať dôkazy a preukazovať vinu jej páchateľov. Informačno-technické prostriedky umožňujú bez vedomia jednotlivca utajeným spôsobom získať informácie, ktoré vykazujú určitý stupeň objektívnosti či vierohodnosti. Potreba účinne kontrolovať jednotlivé druhy kriminality (napr. organizovanú trestnú činnosť alebo terorizmus) a zároveň zachovať demokratické princípy viedli k potrebe zákonom upraviť podmienky použitia informačno-technických prostriedkov, keďže ich použitie významným spôsobom zasahuje do základných práv a slobôd jednotlivca. Pri aplikovaní informačno-technických prostriedkov, sa laicky povedané , „porušujú“ isté práva, napríklad:
· právo na rodinný život, 
· právo ochrany prepravovaných správ, 
· právo na ochranu obydlia, 
· právo na súkromie a iné. 
Za mimoriadne problematické sa javí nájdenie primeranej rovnováhy medzi možnosťou vykonávať intenzívne zásahy zo strany štátu a ochranou práv jednotlivca. Štát pri plnení svojej povinnosti stíhať trestné činy vykonáva zásahy do práv jednotlivca a v rámci trestného konania zabezpečuje dôkazy. Takto získané dôkazy následne podliehajú hodnoteniu z hľadiska splnenia zákonných podmienok ich získania, ako aj z hľadiska dodržania zásady proporcionality. Vo vzťahu k legitimite vykonávaného zásahu sa v mnohých prípadoch obvinený či obžalovaný z tých najzávažnejších trestných činov dovolávajú svojich dotknutých práv, a to práve s ohľadom na zákonný, resp. nezákonný spôsob postupu využitia informačno-technických prostriedkov. Na pôde trestného práva predstavuje inštitút aplikácie informačno-technických prostriedkov v trestnom konaní viaceré existenčné, resp. aplikačné problémy z dôvodu neprimeraného zásahu či z nášho pohľadu zastaralej právnej úpravy v predmetnej oblasti. Zastávame názor, že pri odhaľovaní a dokazovaní trestnej činnosti vznikajú komplikácie predovšetkým v súvislosti s využívaním informačno-technických prostriedkov, a to v dôsledku nedostatočnej a nesystematickej právnej úpravy v trestnoprocesnej aj mimoprocesnej oblasti.

Aplikácia informačno-technických prostriedkov v rámci Trestného poriadku a mimo jeho rámca
	Vývoj kriminality v posledných rokoch je sprevádzaný vznikom nových javov a trendov v spôsobe páchania trestnej činnosti, ktoré majú významný vplyv na jej celkový charakter a dynamiku. Za takéto javy môžeme označiť predovšetkým organizovanú kriminalitu a nové rôzne druhy páchania trestnej činnosti. Považujeme za potrebné poznamenať, že voči justičným alebo policajným zásahom vykazuje organizovaná kriminalita vysoký stupeň rezistencie. Jednotlivé demokratické zriadenia štátov začínali pociťovať bezpečnostné ohrozenie z toho dôvodu, že tradičné dôkazné prostriedky sa javili ako nedostatočne efektívne. Získavať nenahraditeľné informácie o páchateľoch umožňujú informačno-technické prostriedky, pokiaľ ich majú jednotlivé štáty efektívne zakomponované v legislatíve.  Príslušné orgány tak môžu účinne a včas predchádzať páchaniu najzávažnejšej trestnej činnosti. Na tento účel môžu jednotlivé štáty v rámci svojej jurisdikcie a v súlade so zákonom uplatňovať tajný dohľad voči členom organizovaných zločineckých skupín a ďalším osobám dôvodne podozrivým z páchania trestnej činnosti. Informačno-technické prostriedky ako špecifický prostriedok umožňujú získať nenahraditeľné informácie bezprostredným prienikom do záujmového prostredia v čase páchania trestnej činnosti. Zároveň umožňujú získavať informácie o konkrétnych páchateľoch. Dovolíme si vysloviť konštatovanie, že tieto prostriedky môžeme považovať za ofenzívne, pretože ich aplikáciou sa veľmi výrazným spôsobom zasahuje do základných ľudských práv predovšetkým však nepochybne do práva na súkromie. Zároveň je však nevyhnutné podotknúť, že je potrebné považovať ich za efektívne a účinné prostriedky, pretože ich aplikáciou určenými subjektmi je možné smerovať k efektívnemu a účinnému odhaleniu závažných druhov trestnej činnosti. Za súkromie môžeme podľa ustálenej judikatúry Ústavného súdu považovať takú sféru života človeka, do ktorej bez súhlasu nemožno zasiahnuť. Na verejne prístupných miestach alebo vo verejnom priestore sa pod pojmom právo na súkromie rozumie ochrana pred aplikovaním jednotlivých inštitútov zo strany verejnej moci, pričom sa uplatňuje najmä na ochranu pred prenasledovaním, sledovaním a striehnutím. V súlade s judikatúrou Ústavného súdu v predmetnej oblasti je štát povinný prijímať účinné opatrenia na ochranu súkromnej sféry jednotlivca (pozitívny záväzok), pričom je zároveň povinný zdržať sa takých zásahov verejnej moci, ktoré nemajú oporu v zákone (negatívny záväzok).[footnoteRef:1] Aplikáciu informačno-technických prostriedkov pri odhaľovaní a dokazovaní rôznej trestnej činnosti môžeme na základe vyššie uvedených argumentov považovať za najinvazívnejší zásah do práva na súkromie. V Ústave Slovenskej republiky, konkrétne v čl. 22 ods. 2, je uvedené: „Nikto nesmie porušiť listové tajomstvo ani tajomstvo iných písomností a záznamov, či už uchovávaných v súkromí alebo zasielaných poštou, alebo iným spôsobom výnimkou sú prípady, ktoré ustanoví zákon.“[footnoteRef:2] Tajomstvo prepravovaných správ teda považujeme za jedno zo základných ľudských práv a slobôd jednotlivca. Ústava Slovenskej republiky poskytuje ochranu tajomstva prepravovaných správ a iných písomností, ochranu listového tajomstva, ako aj ochranu osobných údajov. Poskytnutá právna ochrana sa vzťahuje na správy obchodné, politické, súkromné či verejné, pričom tieto správy môžu byť zasielané prostredníctvom počítačovej siete, telefónu alebo faxu.[footnoteRef:3]	 [1:  Uznesenie Ústavného súdu Slovenskej republiky zo dňa 29 apríla 2015, sp. Zn. ÚS 10/2014-29.]  [2:  Ústavný zákon č. 460/1992 Zb. Ústava Slovenskej republiky. ]  [3:  ZÁHORA, J. Používanie informačno-technických prostriedkov podľa Trestného poriadku vs. Zákona o ochrane pred odpočúvaním. In: Prieniky trestného práva k iným právnym odvetviam a vedným disciplínam, s. 39 – 40. ] 


Aplikovanie informačno-technických prostriedkov v trestnom konaní 
	Na úvod je potrebné poznamenať, že aplikáciu informačno-technických prostriedkov je možné uskutočniť počas času realizácie trestného konania, ako aj mimo tejto realizácie. Podmienky použitia informačno-technických prostriedkov limituje Trestný poriadok a v rámci trestného konania zákon umožňuje aplikovanie informačno-technických prostriedkov vo všetkých jeho fázach. Je nutné poznamenať, že aplikáciou informačno-technických prostriedkov sa zákonným spôsobom výrazne zasahuje do základných ľudských práv a slobôd jednotlivca. Dotknuté osoby v čase aplikácie informačno-technických prostriedkov nemajú vedomosť o tom, že tieto prostriedky sú aplikované, vykonáva sa to teda utajeným spravodajským spôsobom. Použitie informačno-technických prostriedkov predstavuje zásah do základných práv a slobôd, ktoré nemajú absolútnu povahu, a to najmä do týchto práv: 
· právo na rodinný život, 
· právo na súkromie, 
· právo na tajomstvo prepravovaných a komunikovaných správ. 
Do týchto všetkých práv je možné zákonným spôsobom zasiahnuť len na základe inštitútov uvedených v Trestnom poriadku. V súvislosti s aplikáciou informačno-technických prostriedkov je prirodzené, že okrem podmienky legality či legitimity je nutné mať na pamäti aj požiadavku proporcionality.[footnoteRef:4] Možné zásahy do jednotlivých základných práv a slobôd uskutočňované prostredníctvom informačno-technických prostriedkov musia pri rešpektovaní požiadavky legality zostať v medziach zákona. Informačno-technické prostriedky možno použiť len za podmienok a spôsobom ustanoveným príslušnými právnymi predpismi. V trestnom konaní právna úprava jednoznačne vymedzuje podmienky ich použitia, najmä určuje, v ktorom štádiu trestného konania ich možno použiť, akým spôsobom sa vykonávajú a ktoré orgány sú oprávnené ich používať. V nadväznosti na možnosť jednotlivých štátov, ktoré dovoľujú, aby sa vykonával tajný dohľad nad občanmi, Európsky súd pre ľudské práva niekoľkokrát v tejto súvislosti zdôraznil, že tieto prostriedky sa môžu aplikovať len na základe relevantnej právnej úpravy za presne a jasne stanovených podmienok a iba za splnenia takto striktných podmienok je možná ich aplikácia v praxi.[footnoteRef:5] Bez splnenia zákonných náležitostí nie je možné zákonným spôsobom tieto prostriedky aplikovať  v trestnom konaní. Povinnosťou štátu je zabezpečiť dostatočné legislatívne garancie ochrany pred ich neoprávneným využívaním, resp. zneužívaním. Tieto procesy teda vlastne vytvárajú požiadavku na istý súlad s ustanoveniami uvedenými v trestno-procesných ustanoveniach. To, či sa v konkrétnom konaní vykazujúcom protiprávnosť aplikujú informačno-technické prostriedky záleží na návrhu ich uplatnenia a následnom preskúmaní či na realizovaní takéhoto rozhodnutia. Oprávnené subjekty sú povinné návrh dôkladne preskúmať, najmä z hľadiska nevyhnutnosti použitia informačno-technických prostriedkov. Aplikovanie konkrétneho informačno-technického prostriedku je rovnako potrebné preskúmať aj z hľadiska okruhu prípadov, či je vôbec možné takéto prostriedky z legislatívneho hľadiska v konaní aplikovať. Do dotknutých ľudských práv môžu kompetentné orgány vykonávať zásahy len za tých podmienok, že musia byť dodržané legitímne princípy a zároveň zachované zásady legality. Ich aplikácia musí byť odôvodnená konkrétnymi požiadavkami ochrany práv a právom chránených záujmov iných osôb, ale aj požiadavkami kladenými na ochranu verejného poriadku, prevenciu trestnej činnosti a v neposlednom rade i na národnú bezpečnosť. Požiadavka proporcionality spočíva v tom, že tieto prostriedky by sa mali aplikovať len vtedy, ak je to potrebné či nevyhnutné na dosiahnutie sledovaného cieľa a len v odôvodnených prípadoch. Informačno-technické prostriedky by sa spravidla v tejto súvislosti mali aplikovať vtedy, ak sledovaný cieľ nie je možné dosiahnuť iným spôsobom, respektíve aplikovaním iného prostriedku. Takýto intenzívny zásah musí byť odôvodnený tým, čo sa týmto konkrétnym zásahom sleduje, ale aj dôležitosťou sledovaného cieľa. Všetky tieto atribúty spadajú pod  pojem proporcionalita. [4:  ČENTÉŠ, J. Legalita, legitimita a proporcionalita odpočúvania a zaznamenávania telekomunikačnej prevádzky. In: Zborník príspevkov z medzinárodnej vedeckej konferencie „Aktuálne otázky trestného zákonodarstva“, s. 48 a násl. ]  [5:  ČENTÉŠ, J. Odpočúvanie – procesnoprávne a hmotnoprávne aspekty, 245 s.  ] 

 
Obligatórne náležitosti návrhu 
Aplikácia informačno-technických prostriedkov v trestnom konaní je zákonným spôsobom možná len na základe návrhu prokurátora, ktorý tento návrh adresuje príslušne oprávnenému subjektu. Na základe uvedeného je možné konštatovať, že tie najintenzívnejšie zásahy do základných ľudských práv je oprávnený vykonať nezávislý a nestranný súd. Takýto zásah teda nemôže uskutočniť ani prokurátor (i keď má v trestnom konaní postavenie zákonného dozoru) a takéto rozhodnutie nemôže vykonať ani sám policajt. Možnosť vydania príkazu a aplikovanie týchto prostriedkov, ako aj ich kontrola, či boli použité v súlade so zákonom, je umožnená buď v prípravnom konaní, alebo v konaní pred súdom. O aplikácii informačno-technických prostriedkov v prípravnom konaní rozhoduje a príkaz vydáva sudca pre prípravne konanie. V konaní pred súdom o týchto prostriedkoch rozhoduje predseda senátu. Návrhovú kompetenciu na aplikovanie prostriedkov má v prípravnom konaní prokurátor, ktorý môže podávať sudcovi návrh na použitie týchto prostriedkov. V procese povoľovania, resp. nariaďovania informačno-technického prostriedku, je tento právny aspekt možno považovať za veľmi dôležitý. Oprávnený nestranný a nezávislý subjekt má právnu kompetenciu z jeho pozície preskúmať, či sú splnené všetky zákonné podmienky na použitie spravodajských prostriedkov, pretože každá aplikácia predstavuje intenzívny zásah do základných ľudských práv a slobôd dotknutej osoby. Existujú však prípady hodné osobitného zreteľa, kedy môže nastať situácia, že vec neznesie odklad a v časovej tiesni nie je možné príkaz od príslušného súdu zabezpečiť. Spôsobenie takejto časovej tiesni v trestnom konaní by mohlo znamenať, že by mohlo prísť k zmareniu dôležitých procesných úkonov trestného konania, že by nemohli byť vykonané zákonným spôsobom tie dôkazy, ktoré by boli pre trestné konanie významné pre vydanie meritórneho rozhodnutia v danej trestnej veci. Zákon umožňuje v takýchto výnimočných prípadoch, aby príkaz v súvislosti s aplikáciou predmetných inštitútov vydal predbežne aj prokurátor. Je však potrebné poznamenať, že autorita súdu sa žiadnym spôsobom neznižuje, keďže aj v týchto prípadoch sa vyžaduje, aby sa príkaz sudcom vydal dodatočne a aj v určitej presne zákonom stanovenej lehote.     

Zákonné vymedzenie aplikovania informačno-technických prostriedkov 
Zákonné použitie informačno-technických prostriedkov je podmienené splnením zákonom ustanovených podmienok. Jednotlivé podmienky ich použitia sú upravené v príslušných ustanoveniach Trestného poriadku.[footnoteRef:6] Hoci právna úprava jednotlivých informačno-technických prostriedkov obsahuje určité špecifiká, vo všeobecnosti musia byť na ich použitie splnené tieto podmienky:    [6:  § 114 zákona č. 301/2005 Z. z. Trestného poriadku. ] 

a) Aplikovanie informačno-technických prostriedkov je možné len na špecificky vymedzený okruh trestných činov, skupinu alebo druh trestných činov. To, aký druh informačno-technického prostriedku sa pri konkrétnom trestnom čine aplikuje, je posudzované individuálne. 
b) Existencia protiprávneho konania: za najdôležitejšiu podmienku aplikovania informačno-technických prostriedkov je možno považovať vedenie trestného konania. Samotné vedenie trestného konania môže mať rôzne fázy či štádiá (štádium predsúdne alebo súdne). Prostriedky je možno využiť len za zákonnej podmienky napr. podanie trestného oznámenia[footnoteRef:7],  v rámci prípravného konania, ktoré sa začína vydaním uznesenia o začatí trestného stíhania[footnoteRef:8]. Nemožno však opomenúť, že ich aplikácia je možná aj v konaní pred súdom. Na základe uvedeného je teda možné konštatovať, že aj keď nie je v konkrétnom trestnom konaní vznesené obvinenie voči konkrétnej osobe, aplikácia informačno-technických prostriedkov zasahuje výrazným spôsobom do oblasti základných ľudských práv a slobôd už len pri preverovaní informácií k osobe podozrivého z podaného trestného oznámenia.  [7:  Podľa ustanovenia § 196 ods. 1 zákona č. 301/2005 Z. z. Trestného poriadku sa trestné oznámenie podáva prokurátorovi alebo policajtovi. Prokurátor a policajt o podanom trestnom oznámení bez meškania upovedomia Úrad špeciálnej prokuratúry, ak sa týka pôsobnosti Špecializovaného trestného súdu, a Európsku prokuratúru, ak sa týka pôsobnosti Európskej prokuratúry. O prijatí trestného oznámenia podaného poškodeným vydá prokurátor alebo policajt písomné potvrdenie, ktoré musí obsahovať čas a miesto podania, označenie orgánu, ktorý trestné oznámenie prijal a základné skutočnosti trestného oznámenia. Ak bolo trestné oznámenie podané poškodeným ústne, prokurátor alebo policajt poskytne na žiadosť poškodeného odpis zápisnice o oznámení. ]  [8:  Podľa ustanovenia § 199 ods. 1 zákona č. 301/2005 Z. z. Trestného poriadku ak nie je dôvod na postup podľa § 197 ods. 1 alebo 2, policajt začne trestné stíhanie bez omeškania, najneskôr však do 30 dní od prijatia trestného oznámenia, ak ho treba doplniť. Trestné oznámenie sa začne vydaním uznesenia. Ak hrozí nebezpečenstvo z omeškania, začne policajt trestné stíhanie vykonaním zaisťovacieho úkonu, neopakovateľného úkonu alebo neodkladného úkonu. Po ich vykonaní ihneď vyhotoví uznesenie o začatí trestného stíhania, v ktorom uvedie, ktorým z týchto úkonov už bolo začaté trestné stíhanie. O začatí trestného stíhania policajt upovedomí oznamovateľa a poškodeného. Policajt také uznesenie doručí prokurátorovi najneskôr do 48 hodín. ] 

c) [bookmark: _Hlk233200292]Príkaz na aplikovanie informačno-technických prostriedkov vydáva a nariaďuje oprávnený subjekt, ktorý sa prirodzene bude líšiť podľa toho, v akej fáze trestného konania by sa mali informačno-technické prostriedky použiť.          
d) Na to, aby sa informačno-technické prostriedky mohli zákonným spôsobom aplikovať, musí existovať dôvodný predpoklad, že ich aplikáciou sa zistia nové skutočnosti, ktoré budú významné pri vydanom meritórnom rozhodnutí v trestnom konaní. Považujeme za potrebné podotknúť, že za dôležitú skutočnosť v trestnom konaní sa považuje každá tá skutočnosť, ktorá sa má dokázať. Povaha skutočností alebo rozsah sú individuálne podľa konkrétneho prípadu. Zákonodarca definuje predmet dokazovania v ustanovení §119 Trestného poriadku ako aj to, ktoré skutočnosti je potrebné v trestnom konaní dokazovať. Ide o tieto skutočnosti: 
· či sa skutok naozaj stal, 
· či tento skutok skutočne vykazuje znaky trestného činu, 
· kto je páchateľom protiprávneho konania, 
· ako je trestný skutok spáchaný z hľadiska zavinenia, 
· aké okolnosti viedli páchateľa k spáchaniu trestného činu, 
· osoba páchateľa a jeho charakteristika (skúmajú sa predovšetkým osobné, rodinné, či majetkové pomery, alebo pracovné zaradenie a pod.), 
· vlastnosti poškodených osôb v trestnom konaní vo vzťahu k osobe páchateľa, 
· prostriedky, ktoré boli použité na spáchanie trestného činu, 
· iné možné dôkazy, ktoré by usvedčovali páchateľa z trestnej činnosti.[footnoteRef:9] [9:  Taktické aspekty aplikácie prostriedkov pri napĺňaní účelu operatívno-pátracej činnosti.  [online]. 2018 [cit. 19. júna 2026]. Dostupné na internete:  https://www.mvcr.cz/clanek/taktické-aspekty-aplikacie-prostriedkov-pri-nap%C4%BAnani-ucelu-operativno-patracej-cinnosti.aspx.] 

Z povahy a charakteru trestnej činnosti je možné dedukovať skutočnosť, či je možné aplikovať informačno-technické prostriedky v trestnom konaní, či takto získané informácie budú dôležité pre trestné konanie a v neposlednom rade aj pre meritórne rozhodnutie vo veci samej. Samotné rozhodnutie, či v trestnom konaní aplikovať alebo neaplikovať informačno-technické prostriedky je založené na dôkladnom zbere informácií, ktoré sa označujú pojmom modus operandi. Pozostáva z navzájom na seba logicky nadväzujúcich úkonov. Samotná realizácia v trestnom konaní sa potom následne uskutočňuje na základe konkrétne vydaného príkazu. Vzhľadom na dĺžku trvania vyhotoveného príkazu sa však v trestnom konaní môžu zistiť aj také skutočnosti (ktoré možno považovať za spáchanie niektorého iného protiprávneho konania), na ktoré sa vydaný príkaz nevzťahoval. Je potrebné uviesť, že získané informácie týmto spôsobom sa dôsledne posudzujú. V trestnom konaní nie je možné použiť a je potrebné zničiť v zákonnej lehote a zákonným spôsobom tie informácie, na ktoré sa vydaný príkaz nevzťahoval. V trestnom konaní právna úprava Slovenskej republiky neumožňuje použiť ako dôkaz informácie, ktoré vyplynú z komunikácie medzi advokátom a obvineným alebo obžalovaným. Aj v takomto prípade nie je možné takto získané informácie použiť ako dôkaz v trestnom konaní a zákon ukladá povinnosť, aby sa takto získané dôkazy v zákonnej lehote zničili.[footnoteRef:10]           [10:  VAŠKO, A. Spravodajská operácia v trestných veciach, s. 67. ] 

Záver 
Problematika použitia informačno-technických prostriedkov v trestnom konaní pri splnení všetkých zákonom ustanovených podmienok predstavuje v súčasnosti mimoriadne aktuálnu tému. Dôvodom je predovšetkým neustály vývoj a narastajúca sofistikovanosť foriem páchania trestnej činnosti. Mnohé trestné činy je dnes mimoriadne náročné odhaliť a preukázať, keďže sú čoraz častejšie páchané skrytým, sprostredkovaným a technicky sofistikovaným spôsobom s využitím moderných informačných a komunikačných technológií. Bez využitia ofenzívnych a spravodajských inštitútov, k akým nepochybne patria aj informačno-technické prostriedky, sa mnohé v súčasnosti páchané trestné činy nedajú odhaliť a dokázať. Aby však oprávnené subjekty mohli takýmto spôsobom zasahovať do základných práv a slobôd a používať informačno-technické prostriedky zákonným spôsobom, musia byť pred ich použitím splnené všetky zákonom ustanovené podmienky. Vnútroštátnu právnu úpravu aplikácie prostriedkov tajného dohľadu upravuje aj judikatúra Európskej únie. Aby sa dotknuté osoby mohli účinne domáhať ochrany svojich práv, nestačí len splnenie zákonných podmienok použitia informačno-technických prostriedkov, ale nevyhnutná je aj existencia účinného systému záruk proti ich zneužitiu alebo nezákonnému použitiu. Za značne problematickú možno označiť súčasnú právnu úpravu aplikácie informačno-technických prostriedkov, a to z viacerých  dôvodov.  Jedným z dôvodov sú viaceré sporné ustanovenia, ako aj to, že jej obsahom sú také ustanovenia, ktoré umožňujú rôzny výklad a teda rôznu (nejednotnú) aplikáciu v praxi. V jednej konkrétnej kauze, ktorá sa následne do určitej miery spolitizovala v súvislosti so zákonnou aplikáciou informačno-technických prostriedkov, sa nevedeli zhodnúť ani rôzne senáty Najvyššieho súdu. Za najviac problematické možno pri nedokonalej právnej úprave považovať aplikácie predmetných inštitútov odhaľovanie a následné objasňovanie najzávažnejších foriem páchanej trestnej činnosti, pri ktorej páchatelia z dôvodu nedostatočnej právnej úpravy za spáchané trestné činy nie sú častokrát odsúdení,  teda spravodlivo potrestaní. Hlavným cieľom predkladaného odborného článku bolo priblížiť zákonné podmienky na základe ktorých je možné zákonným spôsobom v policajnej  praxi aplikovať informačno-technické prostriedky. Článok poukazuje aj na niektoré sporné časti súčasnej právnej úpravy.           	

Summary
In criminal proceedings, information and technical means may be characterised 
as intelligence-based instruments having the nature of an offensive, specific means of evidence. Subject to compliance with all statutory conditions, the authorised authorities are able 
to legitimately obtain information relevant to criminal proceedings through the use of these instruments.

